Document ID: /roh_data/filtered/fineweb-2-filterrobots_roh.jsonl.gz/29532

Era quest onn na datti nagina parada da schlagher a Cuira. La raschun sajan la malsegirezza permanenta e las disposiziuns da la Confederaziun e dal chantun, han communitgà ils organisaturs. La parada da schlagher era previsa per la fin d’emna dals 24 e 25 da settember. Gia l’onn passà era quella vegnida stritgada pervi da la pandemia da corona.
I fiss quest onn stà la 25avla parada da schlagher a Cuira ed ils organisaturs vulevan carmalar cun artists ed artistas da num e da pum anc dapli fans da schlagher ch'ils onns avant a Cuira. Quai è uss tut stritgà. Sut las circumstanzas actualas na saja betg pussaivel da planisar ina occurenza gronda cun 35'000 visitaders.
Ils fans da schlagher ston uss pia anc ina giada spetgar in onn pli ditg sin lur festa a Cuira. Previs èsi da realisar la 25avla Schlagerparade il settember dal 2022 – quella giada cun in program anc pli vast.